Douglas MacArthur (26 Januari 1880 – 5 April 1964) iku sawijining jendral Amérikah Sarékat lan Field Marshal angkatan bersenjata Filipina. Panjenengané iku Kepala Staf Angkatan Darat AS nalika taun 1930-an lan nuli duwé peran wigati sajeroning Perang Donya II. Panjenengané ditugasaké kanggo mimpin invasi menyang Jepang sasi November 1945, lan nuli nampa panyerahan Jepang marang Sakuthu tanggal 2 September 1945.

MacArthur ngurus pendhudhukan Jepang saka taun 1945 tekan taun 1951 lan dianggep duwé jasa nerapaké manéka owah-owahan demokratis. Panjenengané mimpin bala PBB ing Koréa saka taun 1950–1951 nglawan invasi Koréa Lor. MacArthur dicabut saka kalungguhan pamimpin déning présidhèn Harry S. Truman sasi April 1951 amarga nentang kawicaksanan Truman sajeroning Perang Koréa ing sangarepé umum. MacArthur mèlu perang sajeroning telung perang gedhé, Perang Donya I, Perang Donya II, lan Perang Koréa.

Biografi 
Douglas MacArthur lair ing Little Rock, Arkansas taun 1880 nalika wong tuwané ditugasaké ing kana. Bapané letnan jendral Arthur MacArthur, Jr., panampa Medal of Honor, lan ibuné Mary Pinkney Hardy MacArthur saka Norfolk, Virginia. Douglas MacArthur iku putuné pulitikus Arthur MacArthur, Sr. Panjenengané dibaptis ing Christ Episcopal Church tanggal 16 Mèi 1880.

Bapané MacArthur ditugasaké ing San Antonio, Texas, taun 1893. Ing kana, Douglas sekolah ing West Texas Military Academy lan nuli United States Military Academy ing West Point taun 1898. Panjenengané lulus taun 1903 lan diwènèhi gelar "First Captain Of The Corps Of Cadets". Panjenengané nuli menyang Filipina lan Jepang.

Panjenengané palakrama karo Henrietta Louise Cromwell Brookson tanggal 14 Fèbruari 1922, lan pegatan taun 1929. Panjenengané nuli palakrama karo Jean Marie Faircloth tanggal 30 April 1937 lan patutan siji, Arthur, ing Manila tanggal 21 Fèbruari 1938.

Réferènsi 
 United States Army service record of Douglas MacArthur, National Personnel Records Center, St. Louis, Missouri

Pranala njaba 
 The MacArthur Memorial — The MacArthur Memorial at Norfolk, Virginia
 The MacArthur Museum of Arkansas Military History
 D. M. Horner, 'MacArthur, Douglas (1880 - 1964)', Australian Dictionary of Biography, Volume 15, Melbourne University Press, 2000, hlm 150-152.

Gladri 

Lair 1880
Pati 1964
Tokoh Perang Donya II
Tokoh militèr Amérikah Sarékat